ananddey/assamese-wiki-corpus huggingface dataset:
মাৰ্থা মে এলিয়ট

মাৰ্থা মে এলিয়ট (; জন্ম: ৭ এপ্ৰিল, ১৮৯১ – ১৪ ফেব্ৰুৱাৰী, ১৯৭৮) এগৰাকী আমেৰিকান শিশু ৰোগ বিশেষজ্ঞ আছিল। তেওঁ জনস্বাস্থ্যৰ এগৰাকী বিশেষজ্ঞ, বিশ্ব স্বাস্থ্য সংস্থাৰ এগৰাকী সহকাৰী সঞ্চালক আৰু মাতৃ তথা শিশু স্বাস্থ্যৰ বাবে ‘নিউ ডিল’ আৰু উত্তৰ-যুদ্ধকালীন কাৰ্যসূচীসমূহৰ এগৰাকী স্থপতি আছিল। কানেকটিকাটৰ নিউ হেভেন আৰু পুয়েৰ্টো ৰিকোত ৰিকেটছ ৰোগৰ ওপৰত কৰা তেওঁৰ প্ৰথম গুৰুত্বপূৰ্ণ গৱেষণা আৰু সামাজিক অধ্যয়নে সামাজিক চিকিৎসাৰ মূল বিষয়সমূহ অন্বেষণ কৰিছিল। এডৱাৰ্ডছ এ পাৰ্কৰ সৈতে কৰা তেওঁৰ গৱেষণাই প্ৰতিষ্ঠা কৰিছিল যে জনস্বাস্থ্যৰ ব্যৱস্থাসমূহে (ভিটামিন ডি-ৰ খাদ্যগত পৰিপূৰক) ৰিকেটছৰ প্ৰাৰম্ভিক আৰম্ভণি প্ৰতিৰোধ আৰু নিৰাময় কৰিব পাৰে।

জীৱনী

মাৰ্থা মে এলিয়টৰ জন্ম ১৮৯১ চনত মাছাচুচেটচৰ ডৰচেষ্টাৰত হৈছিল। তেওঁৰ পিতৃ খ্ৰীষ্টোফাৰ ৰোডছ এলিয়ট এগৰাকী ইউনিটেৰিয়ান ধৰ্মগুৰু আছিল আৰু মাতৃ আছিল মেৰী জেকচন মে। তেওঁৰ পিতৃ এলিয়ট পৰিয়ালৰ বংশধৰ আছিল, যিটো পৰিয়ালক বষ্টনৰ এটা প্ৰভাৱশালী পৰিয়াল হিচাপে গণ্য কৰা হয়। তেওঁৰ ককাক উইলিয়াম জি. এলিয়ট চেইণ্ট লুইছৰ ৱাশ্বিংটন বিশ্ববিদ্যালয়ৰ প্ৰথম চেন্সেলৰ আছিল। বিখ্যাত কবি, নাট্যকাৰ আৰু নোবেল বঁটা বিজয়ী টি. এছ. এলিয়ট তেওঁৰ সৰ্বপ্ৰথম সম্পৰ্কীয় ভাতৃ (first cousin) আছিল।

]], ১৯১৫

ব্ৰাইন মাউৰ কলেজত স্নাতক পৰ্যায়ত অধ্যয়ন কৰি থকা সময়তে তেওঁ ইথেল কলিন্স ডানহামক লগ পাইছিল, যি পৰৱৰ্তী সময়ত তেওঁৰ জীৱন সংগী হয়। স্নাতক শিক্ষা সমাপ্ত কৰাৰ পিছত, ১৯১৪ চনত দুয়ো একেলগে জনছ হপকিন্স বিশ্ববিদ্যালয়ৰ স্কুল অৱ মেডিচিনত ভৰ্তি হয়।

১৯১৮ চনত এলিয়টে জনছ হপকিন্স বিশ্ববিদ্যালয়ৰ পৰা চিকিৎসা বিজ্ঞানৰ ডিগ্ৰী লাভ কৰে। চিকিৎসা বিজ্ঞানৰ শিক্ষাৰ দ্বিতীয় বৰ্ষৰ পৰাই এলিয়টে এগৰাকী "সামাজিক চিকিৎসক" হোৱাৰ আশা পুহি ৰাখিছিল। তেওঁ ১৯২১ চনৰ পৰা ১৯৩৫ চনলৈ য়েল বিশ্ববিদ্যালয়ৰ শিশু চিকিৎসা বিভাগত অধ্যাপনা কৰিছিল। এই সময়ছোৱাৰ বেছিভাগ সময় এলিয়টে নেচনেল চিলড্ৰেনছ ব্যুৰোৰ শিশু আৰু মাতৃ স্বাস্থ্য শাখাৰ সঞ্চালিকা হিচাপেও কাম কৰিছিল (১৯২৪-১৯৩৪)। পিছলৈ তেওঁ ব্যুৰোত পূৰ্ণকালীন চাকৰিত যোগদান কৰে আৰু ১৯৫১ চনত ব্যুৰোৰ মুৰব্বী হয়। ১৯৫৬ চনত তেওঁ হাৰ্ভাৰ্ড স্কুল অৱ পাব্লিক হেল্থত শিশু আৰু মাতৃ স্বাস্থ্য বিভাগৰ অধ্যক্ষ হিচাপে যোগদান কৰিবলৈ ব্যুৰো ত্যাগ কৰে।

তেওঁ ১৯৩৫ চনৰ আমেৰিকাৰ ছচিয়েল চিকিউৰিটি এক্টত শিশুৰ বাবে স্বাস্থ্য বিধানৰ মুখ্য স্থপতি হিচাপে কাম কৰিছিল, যিয়ে প্ৰতিখন ৰাজ্যক শিশু স্বাস্থ্য সেৱা স্থাপন কৰিবলৈ নিৰ্দেশ দিছিল। ১৯৪৬ চনত তেওঁ আন্তঃৰাষ্ট্ৰীয় স্বাস্থ্য সন্মিলনলৈ যোৱা আমেৰিকাৰ প্ৰতিনিধি দলৰ উপ-অধ্যক্ষ হিচাপে কাৰ্যনিৰ্বাহ কৰিছিল আৰু আমেৰিকাৰ হৈ বিশ্ব স্বাস্থ্য সংস্থা গঠন কৰা সংবিধানত স্বাক্ষৰ কৰিছিল (বিশ্ব স্বাস্থ্য সংস্থাৰ সংবিধানত স্বাক্ষৰ কৰা তেওঁ একমাত্ৰ মহিলা আছিল)।

মাৰ্থা মে এলিয়টৰ ১৯৭৮ চনৰ ১৪ ফেব্ৰুৱাৰীত মাছাচুচেটচৰ কেম্ব্ৰিজত মৃত্যু হয়।

ব্যক্তিগত জীৱন

মাৰ্থা মে এলিয়টৰ আন এগৰাকী অগ্ৰণী মহিলা শিশু ৰোগ বিশেষজ্ঞ ইথেল কলিন্স ডানহামৰ সৈতে দীৰ্ঘদিনীয়া ঘৰুৱা অংশীদাৰিত্ব আছিল। তেওঁলোকে ১৯১০ চনত ব্ৰাইন মাউৰত পৰস্পৰক লগ পাইছিল আৰু ১৯৬৯ চনত ডানহামৰ মৃত্যুৰ আগলৈকে একেলগে আছিল।

বঁটা আৰু সন্মান

১৯৪৮ চনত এলিয়টে ৰাজহুৱা সেৱাৰ বাবে মেৰী উডাৰ্ড লাস্কাৰ বঁটা লাভ কৰে। ১৯৪৯ চনৰ পৰা ১৯৫০ চনলৈ তেওঁ নেচনেল কনফাৰেন্স অৱ ছচিয়েল ৱৰ্কৰ সভানেত্ৰী আছিল। তেওঁ ১৯৬৭ চনৰ জন হাউলেণ্ড বঁটাও লাভ কৰিছিল।

তথ্যসূত্ৰ

বাহ্যিক সংযোগ

মাৰ্থা মে এলিয়টৰ নথি-পত্ৰ। শ্লেছিংগাৰ লাইব্ৰেৰী, ৰেডক্লিফ ইনষ্টিটিউট, হাৰ্ভাৰ্ড বিশ্ববিদ্যালয়।

শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:লেচবিয়ান বিজ্ঞানী
শ্ৰেণী:চিকিৎসাবিদ
দ্য গড অফ স্মল থিংছ

দ্য গড অৱ স্মল থিংছ (; ১৯৯৭) হ’ল ভাৰতীয় লেখিকা অৰুন্ধতী ৰয়ৰ প্ৰথম উপন্যাস। "কাক, কেনেকৈ আৰু কিমান পৰিমাণে ভালপাব লাগে" তাৰ হিচাপ বান্ধি দিয়া "ভালপোৱাৰ নিয়ম"বোৰৰ মেৰপেছত পৰি হতদিশ হোৱা এহাল যমজ শিশুৰ বাল্যকালৰ কাহিনী ইয়াত বৰ্ণিত হৈছে। সৰু সৰু কথাবোৰেই মানুহৰ জীৱন আৰু আচৰণক কেনেকৈ প্ৰভাৱান্বিত কৰে তাৰ কাহিনী থকা এই উপন্যাসখনে ১৯৯৭ চনত বুকাৰ বঁটা লাভ কৰে।

দ্য গড অৱ স্মল থিংছ হ’ল ৰয়ৰ প্ৰথম আৰু একমাত্ৰ উপন্যাস। চাৰি বছৰৰ মূৰকত ১৯৯৬ চনত সম্পূৰ্ণ হোৱা এই উপন্যাসখনৰ বাবদ ৰয়ে আধা মিলিয়ন পাউণ্ড অগ্ৰিম ধন পাই। কিতাপখনৰ স্বত্ব প্ৰায় ২১খন দেশত বিক্ৰী কৰা হয়। ২০১৩ চনত উপন্যাসখনৰ আধাৰত তলখিয়া নামৰ এক পাকিস্তানী ধাৰাবাহিক প্ৰচাৰিত হয়।

উদ্ধৃতি

মহৎ কাহিনীবোৰৰ ৰহস্যটো হ’ল ইয়াৰ কোনো গোপন কথা নাই। মহৎ কাহিনীবোৰেই আপুনি শুনিছে আৰু আকৌ শুনিব বিচাৰিছে। যিবোৰত আপুনি যিকোনো ঠাইতে প্ৰৱেশ কৰি আৰামত বাস কৰিব পাৰে। এইসমূহে ৰোমাঞ্চ আৰু চাতুৰ্যকৰ সমাপ্তিৰে আপোনাক প্ৰতাৰণা নকৰে। অভাৱনীয় কথাৰে আপোনাক আচৰিত নকৰে.. এইসমূহ আপুনি থকা ঘৰখনৰ দৰেই চিনাকি। বা আপোনাৰ প্ৰেমিকৰ ছালৰ সুবাস। আপুনি জানে যে সেইবোৰৰ কেনেকৈ অন্ত পৰে তথাপিও আপুনি এনেকৈ শুনি থাকে যেন আপুনি নাজানে। যিদৰে আপুনি জানে যে এদিন আপুনি মৰিব, আপুনি এনেদৰে জীয়াই থাকে যেন আপুনি নমৰে। মহৎ কাহিনীবোৰত আপুনি জানে কোন জীয়াই থাকে, কোনে মৰে, কোনে প্ৰেম বিচাৰি পায়, কোনে নাপায়। আৰু তথাপিও আপুনি আকৌ জানিব বিচাৰে। সেইটোৱেই এইবিলাকৰ ৰহস্য আৰু তেওঁলোকৰ যাদু।
পৰিৱৰ্তন এটা কথা। গ্ৰহণ কৰাটো আন এটা কথা।
এনে এখন যুদ্ধ আছে যিয়ে আমাক নিজৰ বিজয়ীসকলক আৰাধনা কৰিবলৈ আৰু নিজকে তুচ্ছজ্ঞান কৰিবলৈ বাধ্য কৰে।
কাহিনী এটা ছিন্নভিন্ন কৰাটো বহুত সহজ। চিন্তাৰ শিকলি ভাঙিবলৈ, চীনামাটিৰ টুকুৰাৰ দৰে সাৱধানে কঢ়িয়াই নিয়া সপোনৰ এটা খণ্ড নষ্ট কৰিবলৈও বহুত সহজ। কিন্তু সেই কাহিনীটো নিজে নিজে গঢ় ল'বলৈ এৰি দিবলৈ, তাৰ সৈতে একেলগে যাত্ৰা কৰাটো তাতোকৈ বহুত কঠিন কাম।

উৎস

বাহ্যিক সংযোগ

শ্ৰেণী:ইংৰাজী গ্ৰন্থ
শ্ৰেণী:উপন্যাস
দক্ষিণ চীন সাগৰ

দক্ষিণ চীন সাগৰ প্ৰশান্ত মহাসাগৰৰ অন্তৰ্গত এক সীমান্তীয় সাগৰ। ই কাৰিমাটা আৰু মালাক্কা ষ্ট্ৰেইটৰপৰা টাইৱান ষ্ট্ৰেইটলৈকে সামৰে। এই সাগৰে ৩৫,০০,০০০ বৰ্গ কিলোমিটাৰ অঞ্চল সামৰে। দক্ষিণ চীন সাগৰৰ প্ৰবল কৌশলগত মহত্ত্ব থকাৰ কথা স্বীকাৰ কৰা হয়- বিশ্বৰ এক তৃতীয়াংশ বাণিজ্যিক সামগ্ৰী এই অঞ্চলেৰে কঢ়িওৱা হয়, এই সাগৰৰ বৃহৎ মৎস্য ভাণ্ডাৰ দক্ষিণ-পূব এছিয়াৰ লক্ষ-লক্ষ লোকৰ খাদ্য-সুৰক্ষাৰ বাবে প্ৰায় অপৰিহাৰ্য আৰু অনেকৰ মতে সাগৰৰ তলিত পাব পৰা যায় বৃহৎ পৰিমাণৰ তেল আৰু গেছ।

অৱস্থিতি

ইণ্টাৰ্ণেচনেল হাইড্ৰ'গ্ৰাফিক অৰ্গেনাইজেশ্বনৰ লিমিট্‌ছ অৱ অচেন্স, ৩য় সংস্কৰণ (১৯৫৩)ৰ মতে, দক্ষিণ চীন সাগৰৰ অৱস্থিতি:
চীনৰ দক্ষিণ দিশে
ভিয়েটনামৰ পূব দিশে;
ফিলিপাইনৰ পশ্চিম দিশে;
মালায় উপদ্বীপ আৰু সুমাত্ৰাৰ পূব দিশে, চিংগাপ'ৰ ষ্ট্ৰেইটলৈকে, আৰু
বাংকা বেলিটুং দ্বীপপুঞ্জ আৰু বৰ্ণিঅ'ৰ উত্তৰ দিশে।

পিচে, অনুমোদিত নোহোৱা ৪ৰ্থ সংস্কৰণ (১৯৮৬)ত আই এইচ অ'ৱে নাটুনা সাগৰৰ প্ৰস্তাৱ ৰাখিছিল- দক্ষিণ চীন সাগৰৰ দক্ষিণ সীমা উত্তৰলৈ অনাৰ কথা প্ৰস্তাৱ কৰা হৈছিল, বাংকা বেলিটুং দ্বীপপুঞ্জৰ উত্তৰৰপৰা

উত্তৰ আৰু উত্তৰ-পূব নাটুনা দ্বীপপুঞ্জলৈ।

সাগৰৰ দ্বীপ আৰু ৰাজনৈতিক দাবী

দক্ষিণ চীন সাগৰত শ-শ ক্ষুদ্ৰাকাৰ দ্বীপ আছে। এই দ্বীপসমূহৰ প্ৰায় সকলোতে কোনোৱেই বাস নকৰে। পিচে দ্বীপসমূহৰ ওপৰত কোন দেশৰ প্ৰভুত্ব, এই কথাত কেইবাখনো দেশৰ মত পৃথক। কেইবাখনো দেশে এই দ্বীপসমূহক বা দ্বীপসমূহৰ কেইবাখনকো নিজৰ অংগ হিচাপে দাবী কৰে। গণপ্ৰজাতন্ত্ৰী চীন আৰু চীন গণৰাজ্য- উভয়েই প্ৰায় সকলো দ্বীপৰ ওপৰত নিজৰ প্ৰভুত্ব দাবী কৰে। তদুপৰি ইণ্ডোনেচিয়া, ফিলিপাইন, ভিয়েটনাম, ব্ৰুণেই, মালয়েছিয়া, কম্বোডিয়া, চিংগাপ'ৰ আদি দেশো বিভিন্ন ধৰণে জড়িত। ২০১৬ চনত এই অঞ্চলৰ ৰাজনতিক প্ৰভুত্বক লৈ ভালেমান ৰাজনৈতিক কাৰ্যকালাপ পৰিলক্ষিত হ'ল।

তথ্য সংগ্ৰহ

শ্ৰেণী:সাগৰ
কল্পতৰু

কল্পতৰু হিন্দু, জৈন আৰু বৌদ্ধ ধৰ্মৰ লগত জড়িত ইচ্ছাপূৰ্ণ কৰিব পৰা এজোপা ঐশ্বৰিক গছ। ইয়াক কল্পবৃক্ষ, কল্পদ্ৰুম, কল্পপাদপ আদি নামেৰেও জনা যায়। সংস্কৃত সাহিত্যৰ প্ৰাচীনতম উৎসসমূহতো ইয়াৰ উল্লেখ পোৱা যায়। জৈন ধৰ্ম আৰু বৌদ্ধ ধৰ্মৰ সাহিত্যতো কল্পতৰু জনপ্ৰিয় বিষয়বস্তু। কল্পতৰুৰ উৎপত্তি সমুদ্ৰ মন্থনৰ সময়ত হৈছিল। সমুদ্ৰমন্থনত দেৱতাসকলে ইয়াক লাভ কৰে আৰু দেৱৰাজ ইন্দ্ৰয়ে গছজোপা স্বৰ্গলৈ লৈ যায়। কল্পতৰুক ভাস্কৰ্য, মূৰ্তিবিদ্যা আৰু সাহিত্যত বহুলভাৱে ব্যৱহাৰ কৰা হয়। বৰ্তমান বিভিন্ন প্ৰান্তত কিছুমান গছ যেনে পলাশ, বট গছ, মহুৱা, খেঝড়ী, চিউৰী, নুনি গছক কল্পতৰুৰ বুলি গণ্য কৰা হয়।

তথ্য সংগ্ৰহ

শ্ৰেণী:হিন্দু কিংবদন্তি
মোনা চন্দ্ৰৱতী গুপ্তা

মোনা চন্দ্ৰৱতী গুপ্তা (; ১৮৯৬–১৯৮৪) এগৰাকী ব্ৰিটিছ বাৰ্মাত জন্মগ্ৰহণ কৰা ভাৰতীয় সমাজকৰ্মী, শিক্ষাবিদ আৰু মহিলাৰ সামাজিক আৰু অৰ্থনৈতিক উত্থানৰ বাবে কাম কৰা বেচৰকাৰী সংস্থা নাৰী সেৱা সমিতিৰ প্ৰতিষ্ঠাপক।

জীৱনী

১৮৯৬ চনৰ ২০ অক্টোবৰত বৰ্তমানৰ ইয়াংগন আৰু ম্যানমাৰৰ ৰাজধানী চহৰ ৰেংগুনত জন্মগ্ৰহণ কৰা গুপ্তাই ইয়াংগন আৰু লণ্ডনত প্ৰাথমিক শিক্ষা গ্ৰহণ কৰি কলকাতাৰ ডাইচেচন কলেজৰ পৰা স্নাতক ডিগ্ৰী লাভ কৰে।
শিক্ষাৰ ক্ষেত্ৰত কেৰিয়াৰ গ্ৰহণ কৰি তেওঁ লক্ষ্ণৌৰ চৰকাৰী ছোৱালী মহাবিদ্যালয়ৰ উপাধ্যক্ষ হিচাপে কাম কৰে আৰু মহিলা শিক্ষাৰ বাবে বিশ্ববিদ্যালয় পৰ্যালোচনা সমিতিৰ সদস্য হিচাপে কাম কৰে। প্ৰায় এদশক পিছত তেওঁ মহিলা একাডেমী প্ৰতিষ্ঠা কৰে আৰু ১৯৪৭ চনত ভাৰতীয় স্বাধীনতাৰ পিছত একাডেমীখন মহিলা সমাজ সেৱা লীগৰ সৈতে একত্ৰিত কৰি নাৰী সেৱা সমিতি গঠন কৰা হয়।

তথ্য সংগ্ৰহ

শ্ৰেণী:শিক্ষাবিদ
শ্ৰেণী:সমাজকৰ্মী
শ্ৰেণী:ভাৰতৰ ৰাষ্ট্ৰীয় বঁটা আৰু সন্মান
শ্ৰেণী:পদ্মশ্ৰী বঁটা বিজয়ী
নতুন অসম গণ পৰিষদ

নতুন অসম গণ পৰিষদ (ন-অগপ) (ইংৰাজী: 'New Assamese People's Association') ভাৰতৰ অসম ৰাজ্যৰ এটা ৰাজনৈতিক দল আছিল। অসম গণ পৰিষদ দলৰ বিভাজনৰ জৰিয়তে ন-অগপ দল গঠিত হৈছিল। পূৰ্বৰ সাংসদ আৰু কেন্দ্ৰীয় আইন মন্ত্ৰী দীনেশ গোস্বামী আৰু অসমৰ প্ৰাক্তন গৃহমন্ত্ৰী ভৃগু কুমাৰ ফুকনৰ নেতৃত্বত ন-অগপ গঠিত হৈছিল। দীনেশ গোস্বামী আৰু ভৃগু কুমাৰ ফুকন সদৌ অসম ছাত্ৰ সন্থা আৰু সদৌ অসম গণ সংগ্ৰাম পৰিষদৰ নেতৃত্বত ১৯৮০ দশকৰ আৰম্ভনিতে আৰম্ভ হোৱা অসম আন্দোলনৰ অগ্ৰণী নেতা আছিল। ন-অগপ দলৰ অন্যান্য উল্লেখনীয় নেতাসকলৰ ভিতৰত অসমৰ প্ৰাক্তন শিক্ষামন্ত্ৰী বৃন্দাবন গোস্বামী আৰু অসম বিধানসভাৰ ৰাক্তন অধ্যক্ষ পুলকেশ বৰুৱা অন্যতম আছিল।

১৯৯৪ চনত ন-অগপ অগপ দলৰ সৈতে চামিল হয়। ভৃগু কুমাৰ ফুকনক অসম গণ পৰিষদৰ কাৰ্যকৰী সভাপতিৰ দায়িত্ব দিয়া হৈছিল। পিছলৈ সেই সময়ৰ অসমৰ মুখ্যমন্ত্ৰী আৰু অসম গণ পৰিষদ দলৰ সভাপতি প্ৰফুল্ল কুমাৰ মহন্তৰ সৈতে হোৱা মতবিৰোধৰ বাবে ফুকনক সেই পদৰ পৰা অপসাৰিত কৰাৰ লগতে শেষত ১৯৯৭ চনত দলৰ পৰা বহিস্কাৰ কৰা হৈছিল। ন-অগপ দলৰ অন্য এজন নেতা আৰু প্ৰাক্তন শিক্ষামন্ত্ৰী বৃন্দাবন গোস্বামী পিছলৈ অগপ দলৰ সভাপতি হিচাপে নিৰ্বাচিত হৈছিল।

তথ্য উৎস

শ্ৰেণী:ভাৰতৰ বিলুুপ্ত ৰাজনৈতিক দল
শ্ৰেণী: অসমৰ ৰাজনৈতিক দল
চেণ্ড্ৰা টাৰ্টে

ড° চেণ্ড্ৰা টাৰ্টে ফিজিৰ এগৰাকী শিক্ষাবিদ আৰু ৰাজনৈতিক মন্তব্যকাৰী।

পটভূমি

টাৰ্টে ফিজিত ডাঙৰ-দীঘল হয়। তেওঁ মেলবৰ্ণ ইউনিভাৰ্ছিটিৰপৰা ৰাজনীতি বিজ্ঞানত বিএ ডিগ্ৰী আৰু অষ্ট্ৰেলিয়ান নেশ্যনেল ইউনিভাৰ্ছিটিৰপৰা পূব এছীয় অধ্যয়নত পিএইচডি ডিগ্ৰী লাভ কৰে। তেওঁ টকিঅ’ ইউনিভাৰ্ছিটিতো অধ্যয়ন কৰিছিল।

কেৰিয়াৰ

টাৰ্টেই তেওঁৰ কেৰিয়াৰ আৰম্ভ কৰিছিল ফিজি টাইমছ আৰু আইলেণ্ড বিজনেছ আলোচনীত সাংবাদিক হিচাপে কাম কৰি।

১৯৯৫ চনৰপৰা টাৰ্টে ছুভাত অৱস্থিত ইউনিভাৰ্ছিটি অৱ দ্য ছাউথ পেচিফিকত অধ্যাপিকা আৰু জ্যেষ্ঠ অধ্যাপিকা হিচাপে কাম কৰি আহিছে। বৰ্তমান তেওঁ ব্যৱসায় আৰু অৰ্থনীতি অনুষদৰ চৰকাৰ, উন্নয়ন আৰু আন্তঃৰাষ্ট্ৰীয় বিষয়-বস্তু বিদ্যালয়ৰ সহযোগী অধ্যাপিকা আৰু বিভাগীয় মুৰব্বী। ইয়াৰ পূৰ্বে তেওঁ ২০০৭ চনৰপৰা ২০০৯ চনলৈ কলা আৰু আইন অনুষদৰ সমাজবিজ্ঞান বিদ্যালয়ৰ মুৰব্বী হিচাপে কাৰ্যনিৰ্বাহ কৰিছিল।

টাৰ্টেৰ প্ৰকাশিত গ্ৰন্থসমূহৰ ভিতৰত দ্য নিউ পেচিফিক ডিপ্লমেচি (২০১৫, গ্ৰেগ ফ্ৰাইৰ সৈতে সহ-সম্পাদনা কৰা), জাপান’ছ এইড ডিপ্লমেচি এণ্ড দ্য পেচিফিক আইলেণ্ডছ (১৯৯৮) আৰু ডিপ্লমেটিক ষ্ট্ৰাটেজিজ: দ্য পেচিফিক আইলেণ্ডছ এণ্ড জাপান (১৯৯৭) উল্লেখযোগ্য।

তেওঁ বহুতো একাডেমিক গৱেষণা প্ৰবন্ধৰো লেখিকা। তেওঁৰ গৱেষণা প্ৰবন্ধসমূহ দ্য কণ্টেম্পোৰেৰী পেচিফিক আৰু জাৰ্নেল অৱ পেচিফিক ষ্টাডিজ আদিত প্ৰকাশ পাইছে।

টাৰ্টেৰ একাডেমিক গৱেষণাৰ মুখ্য ক্ষেত্ৰ হৈছে পেচিফিক অঞ্চল, বিশেষকৈ আঞ্চলিক সহযোগিতা আৰু ৰাজনীতি। তেওঁ ছাউথ পেচিফিক ফ’ৰাম ফিছাৰিজ এজেঞ্চি, ছাউথ পেচিফিক ৰিজিয়নেল এনভাইৰণমেণ্ট প্ৰগ্ৰাম আৰু গ্ৰীণপিছ (পেচিফিক) আদি কেইবাটাও আন্তঃৰাষ্ট্ৰীয় সংস্থাৰ বাবে পৰামৰ্শদাতা হিচাপে কাম কৰিছে।

তেওঁ বৰ্তমান পেচিফিক লিডাৰশ্বিপ ফ’ৰামৰ উপদেষ্টা পেনেলৰ সদস্যা আৰু লিডাৰশ্বিপ ফিজিৰ নিয়মীয়া বক্তা।

তথ্যসূত্ৰ

শ্ৰেণী:ফিজিৰ ব্যক্তি
শ্ৰেণী:লেখিকা
শ্ৰেণী:সাংবাদিক
শ্ৰেণী:শিক্ষাবিদ
ধৃতিমান চট্টোপাধ্যায়

ধৃতিমান চট্টোপাধ্যায় (ইংৰাজী: Dhritiman Chatterjee, প্ৰকৃত নাম: সুন্দৰ চট্টোপাধ্যায়) এগৰাকী ভাৰতীয় অভিনেতা। তেওঁ ১৯৭০ চনত সত্যজিৎ ৰায়ৰ “প্ৰতিদ্বন্দ্বী” (The Adversary) নামৰ চলচ্চিত্ৰখনত মুখ্য চৰিত্ৰ হিচাপে অভিনয় কৰি নিজৰ চলচ্চিত্ৰজীৱন আৰম্ভ কৰিছিল। ভাৰতীয় "পেৰেলেল" বা স্বাধীন চলচ্চিত্ৰৰ ক্ষেত্ৰত সত্যজিৎ ৰায়, মৃণাল সেন আৰু অপৰ্ণা সেন আদি চলচ্চিত্ৰকাৰৰ সৈতে কৰ্ম-সূত্ৰে জড়িত হৈ তেওঁ বিশেষকৈ জনাজাত হৈ পৰে। তেওঁৰ অভিনয়দক্ষতাক প্ৰশংসা কৰা হয়। তদুপৰি, দীপা মেহতা আৰু জেন কেম্পিয়ন আদিৰ দৰে প্ৰসিদ্ধ চলচ্চিত্ৰকাৰৰ ইংৰাজী ভাষাৰ চলচ্চিত্ৰতো তেওঁ অভিনয় কৰিছে।

প্ৰাথমিক জীৱন

ধৃতিমান হ'ল তেওঁৰ পৰ্দাৰ নাম। আনহাতে তেওঁৰ প্ৰকৃত নাম হ'ল সুন্দৰ চট্টোপাধ্যায়। তেওঁ চেন্নাইৰ ইংৰাজী মঞ্চত যথেষ্ট সক্ৰিয়। ১৯৪৫ চনৰ ৩০ মে’ত জন্মগ্ৰহণ কৰা চট্টোপাধ্যায়ে কলকাতাৰ ছেইণ্ট জেভিয়াৰ কলেজিয়েট স্কুল আৰু প্ৰেচিডেন্সি কলেজ আৰু দিল্লী স্কুল অৱ ইকনমিক্সত শিক্ষা গ্ৰহণ কৰে। তেওঁ বিজ্ঞাপন, সামাজিক যোগাযোগ আৰু তথ্যচিত্ৰ নিৰ্মাণৰ ক্ষেত্ৰত সমান্তৰালভাৱে কেৰিয়াৰ গঢ়িবলৈ সক্ষম হয়।

কেৰিয়াৰ

২০১৯ চনত চট্টোপাধ্যায়ে ইফ নট ফ'ৰ ইউ নামৰ ডকুমেণ্টাৰীখনত কলকাতাৰ কিংবদন্তি গায়ক-গীতিকাৰ বব ডিলানৰ সৈতে থকা দীঘলীয়া সাহিত্য-সংগীতৰ গল্প বৰ্ণনা কৰাৰ বাবে নিজৰ ভাষ্যদান কৰিছিল। তেওঁৰ অভিনয়দক্ষতা সম্পৰ্কে সত্যজিৎ ৰায়ে এবাৰ মন্তব্য কৰিছিল, "এই চলচ্চিত্ৰ নিৰ্মাতাসকলে 'ষ্টাৰ'ৰ সংজ্ঞা কিদৰে ব্যাখ্যা কৰে মই নাজানো; কিন্তু মোৰ সংজ্ঞা মতে, এখন পৰ্দাত এখন মানুহে কাৰ্য কৰা বন্ধ কৰাৰ পাছতো যদি তেওঁ অভিব্যক্তিপূৰ্ণ আৰু আকৰ্ষণীয় হৈ থাকে, তেনে ব্যক্তি এজন ‘ষ্টাৰ’। এই সংজ্ঞাই প্ৰতিজন তেনেধৰণৰ ব্যক্তিক অন্তৰ্ভুক্ত কৰে যিয়ে কেমেৰাৰ সন্মুখত শান্ত থাকে, ব্যক্তিত্ব প্ৰক্ষেপণ কৰে, আৰু সহানুভূতি জন্মায়। এই ধৰণৰ লোক বৰ কম, কিন্তু আমাৰ চলচ্চিত্ৰত কিছুমান পোৱা যায়। প্ৰতিদ্বন্দ্বীৰ ধৃতিমান চট্টোপাধ্যায় সেইধৰণৰ এজন ষ্টাৰ।" – (Our Films Their Films)

মূলধাৰাৰ "বলিউড"ৰ অংশ নহ'লেও চট্টোপাধ্যায়ে অতি সীমিত সংখ্যা বলিউডৰ চলচ্চিত্ৰত অভিনয় কৰিছে। শেহতীয়াকৈ তেওঁ জেন কেম্পিয়ন, সঞ্জয় লীলা ভন্সালী আৰু মণিৰত্নমৰ দৰে বৈচিত্ৰ্যপূৰ্ণ শৈলীৰ সফল চলচ্চিত্ৰকাৰৰ চলচ্চিত্ৰতো কাম কৰিছে। ধৃতিমানে ভাৰতত বহুতো অভিনয় বঁটা লাভ কৰিছে আৰু ভাৰতীয় ৰাষ্ট্ৰীয় চলচ্চিত্ৰ বঁটা সমিতিৰ জুৰী সদস্য হিচাপেও কাম কৰিছে।

২০১৩ চনৰ ১৪ ডিচেম্বৰৰপৰা তেওঁ এবিপি আনন্দ চেনেলত “প্ৰধানমন্ত্ৰী” নামৰ বাংলা ভাষাৰ অনুষ্ঠানটোৰ সম্প্ৰচাৰক হিচাপে কৰ্মৰত।

বাহ্যিক সংযোগ

তথ্যসূত্ৰ

শ্ৰেণী:ভাৰতীয় অভিনেতা
শ্ৰেণী:বঙালী চলচ্চিত্ৰৰ অভিনেতা
ৱমেন (১৯১৮ চনৰ চলচ্চিত্ৰ)

ৱমেন (ইংৰাজী: Woman), যিখন ইয়াৰ ফৰাচী শীৰ্ষক 'ল’এটাৰ্নেল টেণ্টাট্ৰিচ' নামেৰেও জনাজাত, হ'ল ১৯১৮ চনত মুক্তিপ্ৰাপ্ত এখন আমেৰিকান নিৰ্বাক নাট্যধৰ্মী চলচ্চিত্ৰ। মৰিচ টুৰ্ণিয়াৰৰ দ্বাৰা পৰিচালিত এইখন এখন ৰূপকধৰ্মী চলচ্চিত্ৰ য’ত বিভিন্ন সময়ৰ মাজেৰে নাৰীৰ কাহিনী প্ৰদৰ্শন কৰা হৈছে। সেই সময়ত জনপ্ৰিয় হোৱা এই ছবিখন পেৰামাউণ্ট পিকচাৰ্ছ বা ইউনিভাৰ্চেল পিকচাৰ্ছৰ দৰে ডাঙৰ বিতৰকৰ পৰিৱৰ্তে ষ্টেটছ ৰাইটছ প্লেনত বিতৰণ কৰা হৈছিল।

ছবিখনৰ কিছুমান দৃশ্য মেইনৰ বাৰ হাৰ্বাৰত শ্বুটিং কৰা হৈছিল। ইয়াতেই টুৰ্ণিয়াৰৰ এজন কেমেৰামেন জন ভেন ডেন ব্ৰুকে আটলাণ্টিক মহাসাগৰৰ পাৰত এটা দৃশ্য গ্ৰহণ কৰি থকা অৱস্থাত প্ৰাণ হেৰুৱাইছিল। তেওঁৰ মৃতদেহ সাগৰৰ ঢৌৱে উটুৱাই লৈ গৈছিল আৰু কেতিয়াও উদ্ধাৰ কৰা নহ’ল। এহাল আধুনিক পুৰুষ আৰু মহিলাই কাজিয়াত লিপ্ত হয়। পত্নীৰ প্ৰতি প্ৰতিক্ৰিয়া স্বৰূপে স্বামীয়ে ইতিহাসৰ সেই সকলোবোৰ মহিলাৰ কথা মনত পেলায় যিয়ে নিজৰ স্বামী বা প্ৰেমিকক প্ৰতাৰণা কৰিছিল। এক অশান্ত মানসিক অৱস্থাত তেওঁ বাগিচাত আদমৰ সৈতে অতি অহংকাৰী ইভৰ কথা মনত পেলায়, যিয়ে নিজৰ আচৰণৰ দ্বাৰা আদিম মানৱসদৃশ আদমৰ পতনৰ কাৰণ হৈছিল।

তাৰ পিছত তেওঁ বিশ্বাসঘাটক মেছালিনাৰ দ্বাৰা ক্লডিয়াছক কৰা কুৎসিত প্ৰতাৰণাৰ কথা চিন্তা কৰে। ইয়াৰ পিছতে তেওঁ মনোমোহা হেলোৱাইজৰ দ্বাৰা পিটাৰ এবেলাৰ্ডৰ অকাৰণ সৰ্বনাশৰ কথা মনত পেলায়। এই খণ্ডটোৰ পিছত তেওঁ চাইৰিন (চেলকিছৰ দ্বাৰা অনুপ্ৰাণিত যেন লগা কাহিনী) আৰু মাছমৰীয়া জনৰ কথা মনত পেলায়, য’ত পত্নীয়ে নিজৰ স্বামী আৰু সন্তানক ত্যাগ কৰি বহু বছৰ ধৰি লুকুৱাই থোৱা নিজৰ ছিলৰ ছালখন পিন্ধি পুনৰ পানীত সাতুৰিবলৈ গুচি গৈছিল।

আমেৰিকাৰ গৃহযুদ্ধৰ সময়ৰ এটা বিশেষ বিৰক্তিকৰ খণ্ডত এগৰাকী যুৱতীয়ে এটা অলংকাৰৰ বাবে এজন আহত সৈনিকক বলিদান দিয়ে। ইয়াৰ পিছত আধুনিক মহিলাগৰাকীয়ে উভতি আহি ৰেড ক্ৰছৰ এখন পোষ্টাৰ লগায় আৰু আধুনিক পুৰুষজনে আজিৰ বহু মহিলাক কম-বেছি পৰিমাণে অনুপ্ৰেৰণাহীন হিচাপে দেখা পায়।

উপসংহাৰত উল্লেখ কৰা হৈছে যে কেনেকৈ প্ৰথম বিশ্বযুদ্ধই পুৰুষক মহিলাৰ প্ৰকৃত মূল্য উপলব্ধি কৰাইছিল আৰু মহিলাসকলে ৰেড ক্ৰছ তথা অন্যান্য কামৰ জৰিয়তে বিজয়ৰ বাবে কাম কৰি আছে। ইউৰোপত নাৰ্ছ এডিথ কেভেলৰ আত্মবলিদানেৰে ছবিখনৰ সমাপ্তি ঘটে।

তথ্যসূত্ৰ

শ্ৰেণী:চলচ্চিত্ৰ
সুনন্দা শৰ্মা

সুনন্দা শৰ্মা (; জন্ম: ৩০ জানুৱাৰী ১৯৯২) শৰ্মাই সজ্জন সিং ৰংৰুট নামৰ ছবিখনত সহ-অভিনেতা দিলজিৎ দোচাঞ্ঝ আৰু যোগৰাজ সিঙৰ বিপৰীতে অভিনয়েৰে তেওঁৰ অভিনয় জীৱনৰ আৰম্ভণি কৰিছিল। সুনন্দাই "তেৰে নাল নাচনা" শীৰ্ষক গীতটিত কণ্ঠদানেৰে বলীউডত পদাৰ্পণ কৰিছিল।

কৰ্মজীৱন

সুনন্দা শৰ্মাই ইউটিউবত কʼভাৰ গীত গাই আৰু ভিডিঅ’ ৰেকৰ্ডিং আপলোড কৰি তেওঁৰ কৰ্মজীৱনৰ আৰম্ভণি কৰিছিল। জনপ্ৰিয়তা লাভ কৰাৰ পিছত, তেওঁ "বিল্লি আঁখ" শীৰ্ষক তেওঁৰ প্ৰথমটো একক গীত মুকলি কৰিছিল। ২০১৭ চনত মুক্তিপ্ৰাপ্ত, “জানি তেৰা না” শীৰ্ষক তেওঁৰ গীত এটিয়ে ইউটিউবত ৩৩৪ নিযুত ভিউ লাভ কৰিছে।

তেওঁ শ্ৰেষ্ঠ নৱাগতা গায়িকাৰ পিটিচি পঞ্জাবী মিউজিক বঁটা লাভ কৰিছিল। ২০১৭ চনত, তেওঁ শ্ৰেষ্ঠ অভিনেত্ৰীৰ ব্ৰিট এছিয়া টিভি মিউজিক বঁটা লাভ কৰিছিল। তেওঁৰ "বাৰীশ কি জায়ে" শীৰ্ষক গীতটিয়ে সমগ্ৰ ভাৰততে দৰ্শকৰ জনপ্ৰিয়তা লাভ কৰিবলৈ সক্ষম হৈছে। সুনন্দা শৰ্মাক ভাৰতীয় সংগীত উদ্যোগৰ নিউ বছ লেডী নামেৰে জনা যায়।

সংগীতপঞ্জী

একক গীত

বৰ্ষ
শিৰোনাম
সংগীত
গীতৰ কথা
তথ্যসূত্ৰ
টোকা
২০১৬
"বিল্লি আঁখ"
গেগ ষ্টুডিঅʼজ
ডেভিন্দৰ গুণ্টি

আত্মপ্ৰকাশ
"পাটাকে"
চাংদিল ৪৭

২০১৭
"জাট য়ামলা"
দেশী ৰাউটজ
মনিন্দৰ কাইলী

"জানি তেৰা না"
সুখ ই মিউজিকেল ডক্টৰ্জ
জানি

"কোক"
গেগ ষ্টুডিঅʼজ
চাংদিল ৪৭

২০১৮
"মʼৰ্নি"
সুখ ই মিউজিকেল ডক্টৰ্জ
জানি

২০১৯
"চেণ্ডেল"

"বেন"
আৰ্চি
চুলতান

"নানকী দা বীৰ"
বিট মিনিষ্টাৰ
বীত বলজিত

"দুজি ৱাৰ প্যাৰ"
সুখ ই মিউজিকেল ডক্টৰ্জ
জানি

২০২১
"পাগল নাহি হোনা"
আভি স্ৰা

চনু সুদ অভিনীত
"চোৰি চোৰি"

২০২২
"চাডী য়াদ"
জানি

"৯-৯ মাশ্বুকাঁ"

২০২৩
"জাট দিচদা"
এন ভী
কাপ্তান

দেৱ খাৰুদ অভিনীত
উড় দি ফিৰাঁ
বিলাল ছাইদ

চণ্ডিগড় কা ছোকৰা
গুৰি নিমানা
ৰাজ ৰঞ্জোধ

চলচ্চিত্ৰ

বৰ্ষ
চলচ্চিত্ৰ
শিৰোনাম
সংগীত
গীতৰ কথা
সহ-কণ্ঠশিল্পী(সকল)
তথ্যসূত্ৰ
টোকা
২০১৮
নৱাবজাদে
তেৰে নাল নাচনা
বাদশ্বাহ

২০১৯
লুকা ছুপি
"পোষ্টাৰ লাগৱা দো"
হুৱাইট নয়েজ
মিকা সিং, নিকিতা গান্ধী (ৰেপ)

২০২০
জয় মাম্মী দি
"মাম্মী নু পাচান্দ"
তনিষ্ক বাগচী(সুখ ই মিউজিকেল ডক্টৰ্জৰ দ্বাৰা মূল গীতটি ৰচিত)]]
জানি

"জানি তেৰা না"ৰ পৰা পুনৰ্নিৰ্মিত

চলচ্চিত্ৰপুঞ্জী

চলচ্চিত্ৰ

বৰ্ষ
শিৰোনাম
পৰিচালক
চৰিত্ৰ
ভাষা
তথ্যসূত্ৰ
টোকা
২০২৮
সজ্জন সিং ৰংৰুট
পংকজ বাত্ৰা
জিতি কৌৰ
পঞ্জাবী

প্ৰথম চলচ্চিত্ৰ

সংগীত ভিডিঅʼ

বৰ্ষ
শিৰোনাম
কণ্ঠশিল্পী(সকল)
গীতৰ কথা
সংগীত
টোকা
তথ্যসূত্ৰ
২০২১
"বাৰিশ কি জায়ে"
বি প্ৰাক
জানি
বি প্ৰাক
নৱাজুদ্দিন চিদ্দিকীৰ সৈতে; কেৱল অভিনয়ৰ চৰিত্ৰত

তথ্য উৎস

বাহ্যিক সংযোগ

শ্ৰেণী:জীৱিত ব্যক্তি
শ্ৰেণী:পঞ্জাবী ভাষাৰ কণ্ঠশিল্পী
শ্ৰেণী:ভাৰতীয় কণ্ঠশিল্পী
শ্ৰেণী:পঞ্জাব, ভাৰতৰ ব্যক্তি
মেট গালা

মেট গালা (আনুষ্ঠানিকভাৱে কষ্টুম ইনষ্টিটিউট বেনিফিট বুলি কোৱা হয়) হৈছে মানহাটানৰ ফিফথ এভিনিউৰ মিউজিয়াম মাইলত থকা মেট্ৰ’পলিটান মিউজিয়াম অৱ আৰ্টৰ কষ্টুম ইনষ্টিটিউটৰ সুবিধাৰ্থে অনুষ্ঠিত হোৱা বাৰ্ষিক ‘হ’ট ক্যুট’ ধন সংগ্ৰহ উৎসৱ। মেট গালাক জনপ্ৰিয়ভাৱে ফেশ্বন বিশ্বৰ সবাতোকৈ সন্মানীয় আৰু গ্লেমাৰপূৰ্ণ অনুষ্ঠান হিচাপে গণ্য কৰা হয়, য'ত খ্যাতি, ধন, ক্ষমতা, সামাজিক প্ৰভাৱে একেলগে প্ৰৱেশ কৰে আৰু শিখৰত উপনীত হয়। অভ্যাগতসকলক ফেশ্বনৰ জৰিয়তে নিজকে প্ৰকাশ কৰাৰ সুযোগ দিয়া হয়৷ সন্ধ্যাৰ বিষয়বস্তু আৰু বহল সাংস্কৃতিক প্ৰেক্ষাপটৰ দ্বাৰা অনুপ্ৰাণিত হৈ বিশদ আৰু প্ৰচাৰসুলভ সাজ-পোছাক প্ৰস্তুত কৰা হয়। ফেশ্বন আৰু গ্লেমাৰ আলোচনী ভ'গে আয়োজন কৰা এই অনুষ্ঠানক "ফেশ্বনৰ আটাইতকৈ ডাঙৰ নিশা" বুলি জনা যায়, এটা বছৰত মেট গালাত অংশগ্ৰহণ কৰিবলৈ আমন্ত্ৰিত হোৱা ব্যক্তিসকল সাধাৰণতে ফেশ্বন, ডিজিটেল আৰু ছ'চিয়েল মিডিয়া, টেক, সংগীত, ব্ৰডৱে, ৱাল ষ্ট্ৰীট, চলচ্চিত্ৰ, টেলিভিছন, ক্ৰীড়া আৰু ৰাজনীতিকে ধৰি বিভিন্ন পেছাদাৰী ক্ষেত্ৰৰ বিশ্বৰ সংযোগস্থলত সমসাময়িক সমাজৰ বাবে সাংস্কৃতিকভাৱে প্ৰাসংগিক বুলি গণ্য কৰা হয়।

বছৰি মে' মাহৰ প্ৰথম সোমবাৰে এই গালা অনুষ্ঠিত হয়,যি মানহাটানৰ আপাৰ ইষ্ট চাইডত আয়োজিত কষ্টুম ইনষ্টিটিউটৰ বাৰ্ষিক ফেশ্বন প্ৰদৰ্শনীৰ মুকলি কৰে। উপস্থিত থকা বহু লোকক ভ'গৰ কাভাৰ আৰু পৃষ্ঠাত চিত্ৰিত কৰা হয়। প্ৰতি বছৰৰ এই অনুষ্ঠানটোৱে সেই বছৰৰ কষ্টিউম ইনষ্টিটিউটৰ প্ৰদৰ্শনীৰ নিৰ্দিষ্ট বিষয়বস্তুক উদযাপন কৰে, যিয়ে নিশাৰ আনুষ্ঠানিক সাজ-পোছাকৰ গতিধাৰা নিৰ্ধাৰণ কৰে।

অতিথিসকলে বাৰ্ষিক প্ৰদৰ্শনীৰ বিষয়বস্তুৰ সৈতে সামঞ্জস্য ৰাখি নিজৰ ফেশ্বন পৰিকল্পনা কৰে। ভ'গৰ মুখ্য সম্পাদিকা হিচাপে কৰ্মৰত ফেশ্বন কাৰ্যবাহী আন্না উইণ্টৌৰে ১৯৯৫ চনৰ পৰা মেট গালাৰ অধ্যক্ষ বা সহ-অধ্যক্ষ হিচাপে কাম কৰি আহিছে৷ অৱশ্যে ১৯৯৬ চনত ব্ৰিটিছ ভ'গত উইণ্টুৰৰ উত্তৰাধিকাৰী লিজ টিলবেৰিছে অধ্যক্ষতা কৰে। সময়ৰ লগে লগে মেট গালা নিউয়ৰ্কৰ ফেশ্বন কেন্দ্ৰৰ বাহিৰলৈ বিকশিত হৈ নিজৰ দৃষ্টিভংগী আৰু পৰিসৰত ক্ৰমান্বয়ে বিশ্বব্যাপী আৰু বৈচিত্ৰ্যময় হৈ পৰিছে।

মেট গালাত অংশগ্ৰহণৰ বাবে এটা টিকটৰ প্ৰৱেশ মূল্য ২০২৬ চনত ১ লাখ মাৰ্কিন ডলাৰলৈ বৃদ্ধি পায়৷২০২৫ চনত ইয়াৰ মূল্য আছিল ৭৫,০০০ ডলাৰ ২০২৩ চনত চফট্ ৱেৰ কোম্পানী লঞ্চমেট্ৰিক্সে দেখিলে যে মেট গালাই ছুপাৰ ব'লৰ তুলনাত ব্ৰেণ্ডসমূহৰ বাবে "মিডিয়া ইমপেক্ট মূল্য" (উৎপন্ন হোৱা প্ৰচাৰৰ আৰ্থিক মূল্য)ৰ প্ৰায় দুগুণ সৃষ্টি কৰে, যি হৈছে ৯৯৫ মিলিয়ন মাৰ্কিন ডলাৰ। ২০২৪ চনত মেট গালাৰ আৰ্থিক মূল্য ১.৪ বিলিয়ন ডলাৰলৈ বৃদ্ধি পায়। মেট গালাই ছয়খন বসতিপ্ৰধান মহাদেশৰ চেলিব্ৰিটি আৰু ডিজাইনাৰসকলক প্ৰতিনিধিত্ব কৰিবলৈ ক্ৰমান্বয়ে নিজৰ প্ৰসাৰতা বৃদ্ধি কৰিছে।

তথ্যসূত্ৰ
উপলা নদীৰ দৰে

উপলা নদীৰ দৰে অসমীয়া ভাষাত লিখা মহেন্দ্ৰ বৰাৰ এখন আত্মজীৱনীমূলক গ্ৰন্থ।

উদ্ধৃতিসমূহ

"জীৱনটো যাপন কৰিলোঁ, বৰ বেচি অকোৱা-পকোৱা নকৰাকৈ - প্ৰায় এডাল সৰল ৰেখাৰ গতিৰে। তাতে যে কত খুন্দা-খুন্দলি খালোঁ! মই মচ খাই নোহোৱা হৈ যোৱাৰ ভয়ে মোক কিন্তু অকণো আমনি কৰা নাই। মৃত্যুৰ ভয় মোৰ নিজৰ ববীয়াটোৰ কাৰণে নহয় - মোৰ আপোন মানুহবোৰৰ ভাগত সমূহীয়াকৈ পৰাটোৰ কাৰণেহে।"

উত্‍স
প্ৰবীণা শইকীয়া

প্ৰবীণা শইকীয়া (১৯৩৬-১৯৯৯) অসমীয়া সাহিত্যৰ স্বৰাজোত্তৰ কালৰ এগৰাকী বিশিষ্ট লেখিকা। কবি, গল্পকাৰ, ঔপন্যাসিক আৰু অনুবাদক হিচাপে তেখেতে অসমীয়া সাহিত্যলৈ অৱদান আগবঢ়াইছে। তিনিচুকীয়াত জন্ম গ্ৰহণ কৰা প্ৰবীণা শইকীয়াৰ দেউতাক নন্দেশ্বৰ দাস আৰু মাতৃৰ নাম ৰত্নেশ্বৰী মহন্ত। অসম বাতৰি, প্ৰকাশ, গৰীয়সী আদি কাকতৰ সম্পাদক, বিশিষ্ট লেখক চন্দ্ৰপ্ৰসাদ শইকীয়াৰ সৈতে ১৯৫৮ চনত বিবাহ সম্পন্ন হয়। এইগৰাকী সাহিত্যিকৰ স্মৃতিত প্ৰবীণা শ‍ইকীয়া বঁটা প্ৰদান কৰি অহা হৈছে।

উদ্ধৃতি

তথ্য সূত্ৰ
নাগচম্পা

নাগচম্পা (, বৈজ্ঞানিক নাম: Couroupita guianensis) এক প্ৰকাৰৰ বৃক্ষজাতীয় উদ্ভিদ। ই Lecythidaceae পৰিয়ালৰ এজোপা সপুষ্পক আৰু পৰ্ণপাতী উদ্ভিদ। এই গছজোপা মধ্য আৰু দক্ষিণ আমেৰিকাৰ গ্ৰীষ্মমণ্ডলীয় অৰণ্যৰ এবিধ থলুৱা উদ্ভিদ। There are potential medicinal uses for many parts of Couroupita guianensis,

বিৱৰণ

নাগচম্পা গছ ৩৫ মিটাৰ (১১০ ফুট) পৰ্যন্ত ওখ হয়।

ফুল

ফুলবোৰ ৮০ চে.মি. (৩১ ইঞ্চি) দীঘল তন্তুত ফুপে। কিছুমান গছত গোটেই ডালটো তন্তুৰে আবৃত নোহোৱালৈকে প্ৰচুৰ পৰিমাণে ফুল ফুলে। এজোপা গছে প্ৰতিদিনে ১০০০ ফুল ধাৰণ কৰিব পাৰে। ফুলবোৰ তীব্ৰ সুগন্ধিযুক্ত। বিশেষকৈ ৰাতি আৰু পুৱাৰ ভাগত সুগন্ধি থাকে। ইয়াক গাহৰি আৰু ঘৰচীয়া চৰাই আদি পশুধনক খুৱাই দিয়া হয়। ইয়াক পবিত্ৰ শাস্ত্ৰৰ গছ বুলি বিশ্বাস কৰি এছিয়াৰ বৌদ্ধ আৰু হিন্দু ধৰ্মীয় স্থানত ৰোপণ কৰা হয়। শ্ৰীলংকা, থাইলেণ্ড আৰু অন্যান্য থেৰবাদী বৌদ্ধ দেশত ইয়াক বৌদ্ধ মঠ আৰু অন্যান্য ধৰ্মীয় স্থানত ৰোপণ কৰা হয়।

তথ্য সংগ্ৰহ

শ্ৰেণী:উদ্ভিদজগত
শ্ৰেণী:বৃক্ষ
শ্ৰেণী:সপুষ্পক উদ্ভিদ
শ্ৰেণী:অসমৰ উদ্ভিদ
সুবচনী পূজা

সুবচনী পূজা অসম, পশ্চিমবংগ আদি ভালেমান ঠাইত পালন কৰা হয়৷ বিঘিনিনাশক এই পূজা হিন্দু সমাজৰ মহিলাকেন্দ্ৰিক অনুষ্ঠান যদিও অসমৰ কোনো কোনো ঠাইত বুঢ়া মহাদেউৰ বাবেও পূজা-অৰ্চনা কৰা হয়৷ বাঙালী হিন্দু মহিলাসকলে ঘৰত নৱবিবাহিত দম্পতীৰ মঙ্গলকামনাত এই পূজা পাতে৷ বছৰৰ সকলো সময়তে এই পূজা কৰা যায়৷ অসমৰ নামনি অঞ্চলৰ কোনো কোনো ঠাইত সু-পতি পাবৰ বাবে ঘৰৰ চোতালত সুবচনী পূজা পাতে৷ কেতিয়াবা এই পূজা আই থানতো পতা দেখা যায়৷ এই পূজাত প্ৰসাদ হিচাপে পৰমান্ন আৰু তামোল-পাণ দিয়া হয়৷ অসমত আহোমসকলে দুৰ্গাদেৱীৰ পূজা সুবচনী নামেৰে কৰিছিল আৰু আহোম আৰু অসমীয়া স্তুতি মন্ত্ৰেৰে এই পূজা লৌকিক ৰূপত কৰিছিল৷ ৰজাঘৰতো সুবচনী পূজা অনুষ্ঠিত হৈছিল৷ অসমৰ ৰাজবংশী সম্প্ৰদায়ৰ মাজত সুবচনী পূজা কৰাটো স্ত্ৰী আচাৰৰ ভিতৰত পৰে৷ এই পূজা কৰিলে কোনো ধৰণৰ বিপদ-আপদ নহয় বুলি বিশ্বাস কৰা হয়৷ ৰাজবংশীসকলে সুবচনী পূজা মনোকামনা অনুসৰি দুই ধৰণে পালন কৰে৷ “সুৰাপূজা’’ বা “খাৰাপূজা’’ আৰু “পূৰ্ণপূজা’’৷ সুৰাপূজাত কেৱল “গুৱা-পাণ’’ নৈবেদ্য হিচাপে আগবঢ়োৱা হয়৷ ইয়াত আন প্ৰসাদ বা নৈবেদ্য বস্তু একো নালাগে৷ পূৰ্ণপূজাত মাটিৰ দেৱীমূৰ্তি সাজি পৰম্পৰাগত নিয়মেৰে পূজা কৰা হয়৷

উজনি অসমত আহোমসকলে পূজা দুইধৰণে পালন কৰে, এটা হ’ল, সৃষ্টি শক্তি সত্তা আৰু আনটো বৌদ্ধিক সত্তা৷ সৃষ্টি শক্তি সত্তাত কল্পিত দেৱ-দেৱীৰ সন্তুষ্টিৰ বাবে জীৱ বলি দিয়া হয়৷ আনহাতে বৌদ্ধিক সত্তাৰ পূজাত কেৱল ফলাহাৰ দিয়ে৷ সুবচনী পূজাত বলি দিয়া হয় এই পূজাৰ বাবে চোতাল বা ঘৰৰ ভিতৰ কোঠালিত কাপোৰেৰে বেঢ়ি বেদী স্থাপন কৰে৷ চোঁৱৰ আবৃত চন্দ্ৰতাপ, চাৰিটা খুঁটিত চাৰিটা কলপুলি, চাৰিজোপা কুঁহিয়াৰ পুলি, চাৰিজোপা বাঁহপুলি পুতি চাৰিওকাষে আমপাত ওলোমাই দিয়া হয়৷ মূল বেদীৰ চৌপাশে চাৰিটা বাঁহৰ ঘট, এঁৱা টেকেলিৰ ঘট আৰু চৰু স্থাপন কৰে৷ দেৱীৰ সাজ এখন শৰাইত সজাই থোৱা হয়৷ পূজাৰ সামগ্ৰী হিচাপে গৃহস্থই টংলতি, তুলসী, কল দহ আষি, কুকুৰাচৰাই, বুঢ়া মহাদেউৰ বাবে হাঁহ, জীয়া মাছ, কেঁচা পিঠাগুড়ি তামোল-পাণ, সোণ-ৰূপৰ অলংকাৰ, পইচা, পানী, চাকি-ধূপ-ধূনা, কলপাত আদি সকলো বস্তু পুৰোহিতক গতাই দিয়ে৷ পুৰোহিতে মন্ত্ৰোচ্চাৰণ কৰি বলি দিয়ে৷ সুবচনী পূজাত বলি একেঘাপে কাটিব লাগে৷ বলিৰ অন্তত প্ৰসাদসমূহ চাৰিটা ভাগত থোৱা হয়৷ এভাগ গৃহস্থৰ, এভাগ পুৰোহিতৰ আৰু বাকী দুভাগ ৰাইজৰ বাবে৷ ইয়াৰ পিছত আন এটা অনুষ্ঠান “কনাই বৰশী বোৱা’’ কাৰ্য কৰে৷ কনাই বৰশী বাই মাছ উঠিল বুলি উচ্চাৰণ কৰাৰ লগে লগে গৃহস্থই ধন, সোণ, ফুল ছটিয়াই বেদী ওপচাই দিয়ে৷ ইয়াৰ পিছত দেৱীক নিজস্থানলৈ যাবলৈ দি পুৰোহিতে স্তুতি কৰি পুনৰ পুনৰ সেৱা কৰে৷

তথ্য সূত্ৰ

শ্ৰেণী:অসমৰ সংস্কৃতি